A BIZOTTSÁG 1540/2005/EK RENDELETE
(2005. szeptember 22.)
a marhahúsra vonatkozó különleges támogatási rendszer 2004. évi írországi és egyesült királysági alkalmazásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1) és különösen annak 50. cikke második francia bekezdésére,
mivel:
(1)
Az 1254/1999/EK rendelet 4. cikke (1) bekezdésének megfelelően az a termelő, aki gazdaságában hímivarú szarvasmarhákat tartott, különleges támogatás jogosultjává válhatott. Ugyanezen rendelet 4. cikkének (2) bekezdése szerint a különleges támogatást két korcsoportra bontották le. Az említett rendelet 4. cikke (2) bekezdésének a) és b) pontjában meghatározott „első korcsoport” alapján a kilenc hónapnál idősebb bikákra adtak különleges támogatást, élettartamuk alatt egyszer, illetőleg a tinókra, amikor koruk elérte a kilenc hónapot. Az említett rendelet 4. cikke (2) bekezdésének b) pontjában meghatározott „második korcsoport” alapján a tinókra adtak támogatást, miután koruk elérte a 21 hónapot. Az említett rendelet 4. cikkének (4) bekezdésének megfelelően, ha egy régióban az olyan kilenc hónapnál idősebb bikák és a legalább kilenc, de legfeljebb húsz hónapos tinók száma, amelyekre igénylést nyújtottak be, és amelyek kielégítették a különleges támogatás elnyerésének követelményeit, meghaladta az I. melléklet szerinti regionális felső határt, akkor az összes olyan állat számát, amelyre a (2) bekezdés a) és b) albekezdése szerint különleges támogatás volt adható, az adott évre termelőnként arányosan csökkenteni kellett.
(2)
Miután Írország és az Egyesült Királyság azt a döntést hozta, hogy 2005. január 1-jétől a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendelet (2) szerinti egységes támogatási rendszert alkalmazza, sok termelő kívánt a támogatható szarvasmarháira különleges támogatást felvenni még a rendszer 2004. december 31-i felszámolása előtt. Ennek következtében a korábbi évekhez képest jelentősen több állat szerepelt a 2004. naptári évre benyújtott igénylésekben.
(3)
Az első korcsoportba tartozó állatok tekintetében a 2004. naptári évre Írországban és az Egyesült Királyságban benyújtott igénylések számának növekedése a 2003. évi növekedésnél jelentősen erőteljesebb volt, így a regionális felső határokat rendkívüli mértékben túllépték. A második korcsoportba tartozó állatokra vonatkozó támogatásra benyújtott igénylések esetében is érezhető volt a növekedés a korábbi évekhez képest. Mindazonáltal a növekedés lényegesen kisebb mértékű volt, mint az első korcsoportbeli állatokra vonatkozó igényléseknél.
(4)
Az 1254/1999/EK rendeket 4. cikkének (4) bekezdésével összhangban a regionális felső határ rendkívüli túllépése az összes igényelt támogatás arányos csökkentését vonná maga után. Figyelemmel arra, hogy a rendszer 2004. december 31-ével megszűnt, okafogyottá vált a második korcsoportba tartozó állatokra vonatkozó igénylések arányos csökkentése, hiszen az igénylésekben szereplő első korcsoportbeli állatok nem lesznek már támogathatók a második korcsoport alapján. Az 1254/1999/EK rendelet 4. cikkének (4) bekezdése szerinti csökkentés alkalmazása tehát aránytalan terheket róna azon termelőkre, akik 2004-ben második korcsoportba tartozó állatokra nyújtottak be igénylést. Így azáltal, hogy 2004. december 31-én Írországban és az Egyesült Királyságban felszámolták a különleges támogatási rendszert, a piacon olyan sajátos gyakorlati nehézség támadt, amelyet meg kell oldani annak érdekében, hogy a következmények ne sújtsák aránytalanul az említett termelőket. Ezért szükséges olyan intézkedéseket hozni, amelyek alkalmasak az említett termelőket érő hátrány enyhítésére.
(5)
Annak érdekében, hogy - a 2004. naptári év tekintetében, Írország és az Egyesült Királyság vonatkozásában - az első korcsoport esetében tapasztalt rendkívüli túllépésből eredő csökkentések ne érintsék túlzottan a második korcsoportot, indokolt annyi második korcsoportba tartozó állatra megadni a különleges támogatást, ahány ugyanezen korcsoportba tartozó állatra ilyen támogatást nyújtottak a 2001., 2002. és 2003. naptári évek során éves átlagban.
(6)
Az 1254/1999/EK rendelet 13. cikkének (1) bekezdése szerint a különleges támogatásban részesülő termelők jogosulttá válhattak extenzifikációs kifizetésre, feltéve hogy az érintett naptári évre vonatkozóan az érintett gazdaságban az állattartási sűrűség összhangban volt az említett rendelet 13. cikkének (2) bekezdésével. Indokolt megadni az extenzifikációs kifizetést azokra a második korcsoportba tartozó állatokra, amelyekre adható különleges támogatás, és amelyeket olyan gazdaságokban tartottak, ahol az állattartási sűrűség összhangban volt az említett rendelet 13. cikkének (2) bekezdésével.
(7)
Az 1254/1999/EK rendelet 22. cikke (2) bekezdésének első francia bekezdése alapján a kifizetéseknek legkésőbb 2005. június 30-ig meg kellett volna történniük. Mindazonáltal a különleges támogatási rendszer felszámolása miatti rendkívüli körülményekre való tekintettel a fent említett kivételes kifizetésekre legkésőbb 2005. október 15-ig kell sort keríteni.
(8)
A Marha- és Borjúhúspiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
(1) Az 1254/1999/EK rendelet 4. cikkének (4) bekezdésétől eltérve az állatlétszámnak az ugyanezen rendelet 4. cikke (2) bekezdése b) pontjának második francia bekezdése szerinti, a 2004. naptári évre nyújtott különleges támogatások feltételéül szabott felső határa Írországban és az Egyesült Királyságban a következő:
-
Írország: 849 400
-
Egyesült Királyság: 938 100.
(2) Az 1254/1999/EK rendelet 4. cikke (2) bekezdése b) pontjának második francia bekezdésében említett állatok közül azokra lehet megadni az extenzifikációs kifizetést, amelyekre adható különleges támogatás, és amelyeket olyan gazdaságokban tartottak, ahol az állattartási sűrűség összhangban volt az említett rendelet 13. cikkének (2) bekezdésével.
(3) Az 1254/1999/EK rendelet 22. cikke (2) bekezdésének első francia bekezdésétől eltérve az (1) és (2) bekezdésben említett kifizetéseket legkésőbb 2005. október 15-ig kell teljesíteni.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. szeptember 22-én.